Turna il cristianissem en l'Europa?
Patratgs e dubis davart sias vistas
Da Guiu Sobiela-Caanitz
Nua vul papa Benedetg XVI manar sia baselgia? Sia elecziun en avrigl ha evocà temas e dubis, dentant era blera fidanza ch'il grond teolog e dogmaticher rigurus possia sa sviluppar ad in bun pastur da las olmas. Uss emprovan observaturs attents ed infurmads da percorscher trends. Quai han gist fatg ils schurnalists americans Christopher Dickey ed Edward Pentin en il magazin «Newsweek», edì a New York e stampà a Zofingen/AG, en ses numer dals 15 d'avust 2005 (pp. 17-20). Gia la lingia grossa dal frontispizi dumonda: «Europe: A return to Christendom?». La lingia grossa da las pp. 16-17 annunzia senza segn da dumonda: «Christendom's return». Ma il cuntegn, dal rest fitg infurmativ, dat propi da patratgar.
In discurs ristgà
La tendenza pluralistica ed il public liberal da «Newsweek» garanteschan sia objectivitad. 2004 ha il magazin favurisà cleramain la candidatura da John F. Kerry, entant ch'auters sustegnevan George W. Bush, reelegì massivamain grazia als fundamentalists cristians. Ils auturs da l'artitgel menziunà citeschan in discurs da cardinal Ratzinger a Subiaco sper Roma, il di avant la mort da papa Gion Paul II: «L'Europa ha sviluppà ina cultura ch'excluda Dieu da la schientscha publica en ina moda e maniera che la carstgaunadad n'enconuscheva fin ussa betg (...). [Quai ans ha manads] a l'ur da l'abiss (...). Ils muslims na sa sentan betg smanatschads da noss agens fundaments morals cristians, (...) mabain dal cinissem d'ina cultura secularisada ch'als reneghescha (...). Quai che permalescha glieud d'autra religiun n'è betg la menziun da Dieu, mabain plitost la tentativa d'edifitgar la cuminanza umana tuttafatg senza Dieu» (cità pp. 17-18). Ins ha lura publitgà lez discurs da Subiaco cun il titel: «L'Europa da Benedetg en la crisa da culturas» (p. 18). Il Benedetg manegià dal titel è il sontg (ca. 485 – ca. 560). Quest, suenter trais onns en in cuvel da Subiaco, ha fundà la claustra da Montecassino/Latium, nua ch'el ha scrit la regla da l'urden benedictin, ovra fundamentala da la litteratura cristiana. Cardinal Ratzinger, che n'era anc betg papa, ha manegià en ses pled da Subiaco: «Era la baselgia [d'oz] sto furmar ‚cellas'» (cità p. 20). Tgi ch'enconuscha la recitaziun ed il chant dals psalms, sco ch'ils benedictins als tgiran, enclegia la valur profunda da lur motto: «Ora ed labora» sco regla da vita en ina societad che savens n'enconuscha pli nagin cunfin. Ma Dickey e Pentin numnan il patratg da «furmar cellas» «a high-risk gamble» («ina ristga fitg giagliarda»): «Quai muntass ch'ins rinforzass gruppas savens dispitaivlas da cartents fitg engaschads (...) en lur prusadad isolada»(p. 20). Ils auturs citeschan Eamon Duffy (Cambridge), professer d'istorgia dal cristianissem: «Quai è ina vista fitg sombra (...). I sa tgunsch daventar ina sort triumfalissem invers da la baselgia che cumbattia il mund e turnia sin las barricadas» (cità p. 20).
In passà fitg trid
Il teolog american Michael Novak percorscha tar papa Benedetg «ina voluntad fitg ferma da restaurar la posiziun centrala da la baselgia catolica sco funtauna da relevanza e vardad en il mintgadi european» (p. 18). Dickey e Pentin commenteschan: «Tenor in artitgel publitgà 2004 en la revista teologica‚ Concilium', èn las ragischs da la cultura cristiana en l'Europa scumbigliadas cun in passà fitg trid, t. a. seculs da guerras religiusas e dacurt l'extirpaziun da gidieus» (p. 19). Ils auturs citeschan ord lezza revista: «En l'Europa dal vest e da l'ost eran naziuns adascus perina per eliminar lur burgais giudaics (...). Per ils plis Europeans è il cristianissem pauc dapli ch'ina part dal passà lontan da l'Europa» (cità p. 19). En la perspectiva da restauraziun tenor Novak na ves'ins nagin plaz per tschellas baselgias. Tras experientschas savens grevas han nossas societads europeanas cuntanschì furmas da convivenza interconfessiunalas che han lura sa verifitgadas. Quai vesainsa mintga di en Grischun ed en Svizra. Quests dis a Turitg docescha il manader dals budists tibetans. Ses motto è che mintgin duaja enconuscher meglier sia atgna ierta religiusa. Sper l'En bavarais, nua che papa Ratzinger è da chasa, è lezza per regla il catolicissem. Ma en autras parts da Baviera e Germania è'la protestanta, en autras parts da l'Europa dominescha l'ierta da Constantinopel. Actualisar quellas tradiziuns san e duain ins mo resguardond il pled evangelic: «En chasa da mes bab èn bleras avdanzas» (Gion 14, 2).